ચારે બાજુથી કાનમાં અલગઅલગ હોર્નનો ઘોંઘાટ પ્રવેશી રહ્યો હતો. શ્રી મોહનીશને આ રોજનો ત્રાસ લાગતો. શા માટે દરેક જણ બીજાને ત્રાસ આપવામાં મન મૂકીને જોતરાઈ જાય છે ? આગળ તસુ પણ વધાય તેવું ના હોય તો પછી હોર્ન મારી મારીને જાણે ધક્કા મરાતા હોય તેમ મંડ્યા રહેવાનું ? એક તો આજે બપોરે પૂલની પેલી બાજુ શહેરમાં ગયેલા. ત્યાંથી પાછા જતી વખતે પાછો ટ્રાફીક, ઑફિસે જઈને પાછું કામ, અને અત્યારે માથે ધૂમ તાપ. શ્રી મોહનીશ ચતુર્વેદીને બાઈક ચલાવવાનો પહેલી વાર કંટાળો આવ્યો. અમદાવાદની વસ્તી જે રીતે વધી રહી છે તે જોતાં એક દિવસ વસ્તી ગણતરીવાળા ગણતરી કરવાનું માંડી વાળશે તેમાં બે મત નહીં.